ขอให้รัฐบาลเร่งรัดการจัดสรรวัคซีนโควิด-19 ให้ทั่วถึงประชาชนทุกกลุ่ม สอดคล้องกับสถานการณ์การแพร่ระบาดในพื้นที่
การประชุมสภาผู้แทนราษฎร วันนี้ (7 ก.ค.64) นายชวน หลีกภัย ประธานสภาผู้แทนราษฎร ทำหน้าที่ประธานการประชุม โดยประธานเปิดโอกาสให้สมาชิกได้ปรึกษาหารือปัญหาความเดือดร้อนของประชาชนเพื่อส่งต่อให้หน่วยงานที่เกี่ยวข้องรับไปดำเนินการแก้ไข ซึ่งปัญหาการแพร่ระบาดของโรคโควิด -19 ปัญหาการกระจายวัคซีนและการเยียวยาผู้ได้รับผลกระทบจากโควิด -19 ที่สมาชิกได้นำเข้าหารืออย่างต่อเนื่อง โดยนายนริศ ขำนุรักษ์ ส.ส.พัทลุง พรรคประชาธิปัตย์ ได้หารือถึงการจัดสรรวัคซีนในจังหวัดพัทลุงที่ยังไม่เพียงต่อความต้องการของประชาชนในพื้นที่ โดยขอให้รัฐบาลพิจารณาเร่งจัดสรรวัคซีนโควิด -19 ในปริมาณที่เพิ่มมากขึ้น เพื่อให้พื้นที่ได้จัดสรรให้กับประชาชนอย่างเพียงพอ เช่นเดียวกับนางสาวจอมขวัญ กลับบ้านเกาะ ส.ส.สมุทรสาคร พรรคพลังประชารัฐ ขอให้เร่งจัดสรรวัคซีนให้กับจังหวัดสมุทรสาคร ให้เพียงพอเพื่อป้องกันการแพร่ระบาดในพื้นที่ขณะที่ นายทศพร ทองศิริ ส.ส.กรุงเทพมหานคร พรรคก้าวไกล ขอให้หน่วยงานที่เกี่ยวข้องเร่งจัดสรรวัคซีนให้กับกลุ่มบุคคลเร่ร่อนและกลุ่มประชาชนที่ยังไม่สามารถเข้าถึงวัคซีนได้ด้านนายสะถิระ เผือกประพันธุ์ ส.ส.ชลบุรี พรรคพลังประชารัฐ ขอให้รัฐเร่งเยียวยาผู้ประกอบการที่ได้รับผลกระทบจากโรคโควิด -19 เนื่องจากรัฐบาลได้ประกาศให้หยุดกิจการเพื่อลดการแพร่ระบาดของโควิด -19นอกจากนี้ ยังมีสมาชิกนำปัญหาราคาข้าวตกต่ำ ปัญหาถนนชำรุดเสียหายและปัญหาขาดแคลนน้ำเพื่อการเกษตรเข้าหารือจำนวนมาก